咏二疏
作者：謝薖
朝代：宋

paragraphs: 辯如懸河陸大夫，不畏嫚罵談詩書。
歸來分槖養群雛，隨從歌舞樂有餘。
兩疏高蹈要齊驅，長揖儲君歸里閭。
願爲羽翼還商於，豈願飛刀繪生魚。
揮金延客以自娛，子孫勤力舊田廬。
同時異代多不如，高明長遭鬼揶揄。
平明爭入七香車，華屋擬用黄金塗。
壮心雖在迫桑榆，長歌擊碎玉唾壺。
宦成名立盍歸歟，江湖之士可胥疏。
君不見渠家父子並轡出，東都于今粉繪寫爲圖。